
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 aprilie 2012

	Nr.
	27/59


R A P O R T

asupra proiectului de Lege privind aprobarea Ordonanței de urgență a Guvernului nr.98/2011 pentru modificarea Legii nr.411/2004 privind fondurile de pensii administrate privat, precum și pentru stabilirea unor măsuri în domeniul pensiilor administrate privat
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 33 din 12 martie 2012, cu dezbaterea pe fond, în procedură de urgenţă, a proiectului de Lege privind aprobarea Ordonanței de urgență a Guvernului nr.98/2011 pentru modificarea Legii nr.411/2004 privind fondurile de pensii administrate privat, precum și pentru stabilirea unor măsuri în domeniul pensiilor administrate privat.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1187/09.11.2011)

· avizul favorabil al Comisiei juridice, de disciplină şi imunităţi (nr.31/145/20.03.2012).
Proiectul de lege are ca obiect de reglementare modificarea cadrului legal existent în vederea asigurării unui mecanism viabil de funcţionare a administrării fondurilor de pensii private. Astfel, se are în vedere asigurarea evidenţei contribuţiilor la fondurile de pensii administrate privat reţinute şi virate pentru categoriile de asiguraţi nou integraţi în sistemul public de pensii, prin exercitarea rolului de instituţie de evidenţă şi de către casele sectoriale de pensii. 


Totodată, se reglementează exceptarea asiguraţilor prevăzuţi la art.6 alin.(1) lit.c) din Legea nr.263/2010 privind sistemul unitar de pensii publice, cu modificările şi completările ulterioare, a căror identitate constituie informaţie clasificată, potrivit legii, de a participa la fondurile de pensii administrate privat.

De asemenea, pentru a asigura o bună funcţionare a Comisiei de Supraveghere a Sistemului de Pensii private, se modifică prevederile Ordonanţei de urgenţă a Guvernului nr.50/2005, în sensul ca numirea membrilor Consiliului CSSPP să se facă în şedinţă comună a celor două Camere ale Parlamentului, cu votul majorităţii deputaţilor şi senatorilor prezenţi.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile asupra proiectului au participat, în conformitate cu prevederile art.55 din Regulamentul Camerei Deputaţilor:

· d-na Doina Pârcălabu – preşedinte, Casa Naţională de Pensii Publice

· d-l Dragoş Haşegan – director, Comisia de Supraveghere a Sistemului de Pensii Private.
În urma finalizării dezbaterilor în şedinţa din 28 martie 2012, Comisia propune Plenului Camerei Deputaţilor adoptarea proiectului de lege în forma prezentată pentru a evita perturbări în buna funcţionare a sistemului de pensii administrate privat, atât din punct de vedere al evidenţei contribuabililor nou integraţi în sistemul public de pensii, aflaţi în evidenţa caselor sectoriale de pensii, cât şi din punct de vedere al funcţionării CSSPP ca instituţie.
La lucrările comisiei au fost prezenţi 13 deputaţi, din totalul de 25 membri ai comisiei, iar raportul a fost adoptat cu unanimitate de voturi.
Proiectul de lege a fost adoptat de Senat în condiţiile art.115 alin.(5) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

